SPA บวก 4% เก็งงบ Q1 โตเท่าตัว โบรกแนะซื้อเป้า 12.50 บ. อัพไซด์สูง 12%
SPA บวก 4% เก็งงบไตรมาส 1/66 โตเท่าตัว แตะ 28 ล้าน โบรกแนะซื้อเป้า 12.50 บาท อัพไซด์สูง 12%
SPA บวก 4% เก็งงบ Q1/66 โตเท่าตัว แตะ 28 ล้าน โบรกแนะซื้อเป้า 12.50 บาท อัพไซด์สูง 12%
27 เม.ย. 2566

ผู้สื่อข่าวรายงานว่า วันนี้ (27 เม.ย.66) ราคาหุ้น บริษัท สยามเวลเนสกรุ๊ป จำกัด (มหาชน) หรือ SPA ณ เวลา 15:28 น. อยู่ที่ระดับ 11.00 บาท บวก 0.40 บาท หรือ 3.77% สูงสุดที่ระดับ 11.10 บาท ต่ำสุดที่ระดับ 10.70 บาท ด้วยมูลค่าการซื้อขาย 33.33 ล้านบาท

บล.ทิสโก้ ระบุว่า คาดว่าจะเห็นการฟื้นตัวของการดำเนินงานของ SPA ในทุกด้านสำหรับปี นี้ เสริมด้วยบริการใหม่ “sleep Clinic” ที่จะเจาะกลุ่มเป้าหมายลูกค้าใหม่ โดยขณะนี้ SPA กลับมามีกระแสเงินสดเป็นบวกแล้ว และจ่ายดอกเบี้ยในระดับปกติในเดือน มี.ค. เชื่อว่า SPA จะมีปัญหาในการจัดหาพนักงานนวดน้อยกว่าในอุตสาหกรรม เนื่องจากขณะนี้ SPA มีโรงเรียนฝึกอบรมของตนเอง และให้ค่าตอบแทนที่ดีกว่าเมื่อเทียบกับคู่แข่งอื่น ๆ
โดยคาดกำไรไตรมาส 1/66 ที่ 28 ล้านบาท เพิ่มขึ้น 105% เทียบไตรมาสก่อนหน้า โดยรายได้รายไตรมาสคาดว่าจะสูงถึง 326 ล้านบาท โต 196% เทียบช่วงเดียวกันของปีก่อน และโต 19% เทียบไตรมาสก่อนหน้า ซึ่งเป็นระดับสูงสุดในรอบ 17 ไตรมาส โดยแรงหนุนหลักคาดมาจากอัตราการใช้พนักงานที่อยู่เหนือระดับ 80%
ซึ่งเป็นผลมาจากแรงกระตุ้นของนักท่องเที่ยวที่แข็งแกร่ง (สัดส่วน 55%) และการรับรู้อย่างเต็มที่จากการปรับขึ้นราคาของบริษัท 7-8% ตั้งแต่วันที่ 22 พ.ย.คาดว่าอัตรากำไรขั้นต้นจะขยายตัวเพิ่มขึ้นเป็น 26.0% จาก 22.1% ในไตรมาส 4/65 จากการประหยัดต่อขนาดที่ดีขึ้น เห็นว่าบริการ Sleep Lab นั้นยังมีอัพไซด์อยู่ในด้านการดำเนินงานแต่อาจต้องใช้เวลาสักระยะเพื่อให้ได้แรงผลักดันมากขึ้น โดยจำนวนพนักงานนวดขณะนี้กลับมาอยู่ที่ประมาณ 900-1,000 คนแล้ว(ยังคงลดลงเมื่อเทียบกับ 1,200 คนในปี 62) คงคำ แนะนำซื้อ สำหรับ SPA ที่ราคาเป้าหมาย 12.5 บาท